পাতা কাটা পিঁপড়েরা কিন্তু তাদের কাটা পাতা খায় না – জমা করে। সেই পচন ধরা পাতার ওপর এক ধরনের ফাংগাস বা ছত্রাক জন্মায়, যা হল এই পিঁপড়েদের আসল খাদ্য। সোয়ার্ম বা ঝাঁক ড. ক্রিস্টফ ক্লাইনাইডাম পাতা কাটা পিঁপড়েদের এই প্রণালী দেখে মুগ্ধ। তিনি বলেন, ‘‘জীবজন্তুদের সোয়ার্ম বা ঝাঁক কিংবা দঙ্গলকে আমরা সমজাতীয় গোষ্ঠী বলে মনে করি। কিন্তু ভালো করে দেখলে নানা ধরনের নতুন জিনিস চোখে পড়ে। এই সুবিশাল ঝাঁক বা দঙ্গলগুলোর গঠন চমকে দেওয়ার মতো – ওরা আদৌ এক ধরনের নয়। গোষ্ঠীর সর্বত্র বিষমজাতীয়তার রেশ আছে ও গোষ্ঠীর কার্যকরিতায় তার একটা বাস্তব গুরুত্ব আছে। কাজেই ঝাঁকের আচার-আচরণ নিয়ে গবেষণায় সেটাই হবে আমাদের পরবর্তী পদক্ষেপ। গোষ্ঠীর এই বুনিয়াদি বিভাজনগুলি থেকে সামগ্রিক গোষ্ঠীর কী সুবিধা হয়?’’ তা পরীক্ষা করার জন্য ড. ক্লাইনাইডাম পিঁপড়িদের পথে ছোট ছোট নীল প্রতিবন্ধক রেখেছেন – পিঁপড়েরা সঙ্গে সঙ্গে সেই সব প্রতিবন্ধক সরিয়ে পাতা আনার পথ খোলা রাখার কাজ শুরু করে। ড. ক্লাইনাইডাম আরো একটি লক্ষণীয় তথ্য আবিষ্কার করেছেন: দঙ্গলের হাজার হাজার পিঁপড়ের মধ্যে মাত্র ছ’টি কি সাতটি পিঁপড়ে দৃশ্যত প্রতিবন্ধক সরানোর কাজে নিযুক্ত। এবং এই সব পিঁপড়েরা সেই কাজ পরিপূর্ণ দক্ষতার সঙ্গে অতি অল্প সময়ের মধ্যে সম্পন্ন করে।